Wytlik sy alle dengenen, de dessen breff seen edder horen lesen, dat ik Wilm Valke mundich unde mechtich make Anthonyus Pedersson, mynen steefsone, unde Alleghut Jonsson optoborende unde to annamende Albrecht Valken, mynes broders, syn erve, deme Got gnedich sy, wente ik en kan dar nu sulven nicht komen van anderer myner herschop werve weghen. Unde wes se dar nu van mynes broders weghen opboren unde dar annamen, des scholen se van myner weghen mechtich wesen liker wiis eft ik dar sulven jeghenwardich were. Unde to merer betuchnisse, dat se dar mundich unde mechtich syn mynes broders erve optoborende, so heft Heyne Kosselyn, husvoghet oppe Kastelholme, umme myner bede wille syn inghesegel ghedrucket benedene an dessen opene breff, de gescreven unde ghegheven is oppe Kastelholme des mydwekens na sunte Johannes baptisten daghe.